Rozhodnutie Komisie
z 25. apríla 2003,
ktorým sa ustanovujú osobitné podmienky na usmernenie dovozu produktov rybolovu zo Srí Lanky
(oznámené pod číslom dokumentu C(2003) 1286)
(Text s významom pre EHP)
(2003/302/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorou sa ustanovujú veterinárno-zdravotné podmienky pre produkciu a umiestňovanie produktov rybolovu na trhu [1], naposledy zmenenú a doplnenú smernicou 97/79/ES [2], najmä na jej článok 11 ods. 1,
keďže:
(1) Na Srí Lanke bola v mene Komisie vykonaná inšpekčná návšteva, aby sa overili podmienky, za akých sa vyrábajú, skladujú a expedujú do spoločenstva produkty rybolovu.
(2) Požiadavky právnych predpisov Srí Lanky týkajúce sa zdravotnej kontroly a sledovania produktov rybolovu sa môžu pokladať za rovnocenné s podmienkami ustanovenými v smernici 91/493/EHS.
(3) Najmä úrad "Department of Fisheries and Aquatic Resources (DFAR) of the Ministry of Fisheries and Ocean Resources" je schopný účinne overovať uplatňovanie platných právnych predpisov.
(4) DFAR poskytol oficiálne ubezpečenia, že budú dodržané normy zdravotnej kontroly a sledovania produktov rybolovu stanovené v kapitole V prílohy k smernici 91/493/EHS a splnené hygienické požiadavky, ktoré sú rovnocenné s požiadavkami stanovenými uvedenou smernicou.
(5) V súlade so smernicou 91/493/EHS by sa mali stanoviť vykonávacie pravidlá týkajúce sa produktov rybolovu dovážaných zo Srí Lanky do spoločenstva.
(6) Je taktiež potrebné vypracovať zoznam schválených prevádzkarní, výrobných plavidiel alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorá ustanovuje minimálne hygienické pravidlá uplatniteľné na ulovené produkty rybolovu na palube určitých plavidiel v súlade s článkom 3 ods. 1 písm. a) bod i) smernice 91/493/EHS [3]. Tieto zoznamy je potrebné vypracovať na základe správy zaslanej Komisii úradom DFAR.
(7) Toto rozhodnutie by sa malo uplatňovať 45 dní po jeho uverejnení, aby sa umožnilo nevyhnutné prechodné obdobie.
(8) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príslušným úradom na Srí Lanke, ktorý overuje a osvedčuje, že produkty rybolovu spĺňajú požiadavky smernice 91/493/EHS, je "Department of Fisheries and Aquatic Resources (DFAR) of the Ministry of Fisheries and Ocean Resources".
Článok 2
Produkty rybolovu dovezené do spoločenstva zo Srí Lanky musia spĺňať podmienky stanovené v článkoch 3, 4 a 5.
Článok 3
1. Ku každej zásielke je priložený očíslovaný originál osvedčenia o zdravotnej neškodnosti, ktorý je v súlade so vzorom v prílohe I, a obsahuje samostatný hárok, je riadne vyplnený, podpísaný a je na ňom uvedený dátum.
2. Osvedčenie je vypracované aspoň v jednom úradnom jazyku členského štátu, v ktorom sa kontroly vykonávajú.
3. Na osvedčení musí byť uvedené meno, kvalifikácia a podpis zástupcu DFAR a úradná pečiatka tohto úradu vo farbe odlišnej od farby ostatných potvrdení.
Článok 4
Produkty rybolovu musia pochádzať zo schválených prevádzkarní, výrobných plavidiel alebo chladiarenských skladov alebo z registrovaných mraziarenských plavidiel uvedených v prílohe II.
Článok 5
Všetky balenia, s výnimkou voľne uložených zmrazených produktov a produktov určených na výrobu konzervovaných potravín, musia byť nezmazateľným písmom označené slovami "SRÍ LANKA" a schvaľovacím/registračným číslom prevádzkarne, výrobného plavidla, chladiarenského skladu alebo mraziarenského plavidla, z ktorých pochádzajú.
Článok 6
Toto rozhodnutie sa bude uplatňovať od 17. júna 2003.
Článok 7
Toto rozhodnutie je adresované členským štátom.
V Bruseli 25. apríla 2003